Poul Henrik Hedeboe (SF), 2007-03-27:
Jeg tror, at jeg har sagt det før, men jeg vil gøre det endnu en gang: Det er altid en fornøjelse at komme på talerstolen efter hr. Rune Lund, for så er pulten på plads.
Og det var nu ikke den eneste fornøjelse, vil jeg så sige.
Det var også en udmærket og opbyggende tale, hr. Rune Lund holdt.
Som generel indledende bemærkning til det her vil jeg sige, at en af grundene til at rejse denne debat jo er nogle tal, som viser, at cyklingen er for nedadgående som transportmiddel i Danmark, og det er vi bekymrede over.
Vi havde en stigning i 1990’erne.
Hvis vi kigger hen over sluthalvfemserne og tendenserne der – det er ikke kun denne regerings skyld, for det startede faktisk tidligere – så har vi en nedgang i cykling.
Vi ved samtidig, at cykling vel om noget er det bedste transportmiddel for dem, der udøver cykling – ikke kun for dem, men også for samfundet.
Jeg tror, at der efterhånden er lavet rigtig mange beregninger, som viser nogle samfundsøkonomiske fordele og nogle personlige sundhedsmæssige fordele ved cykling, så der er ikke noget at vente på.
Vi skal som samfund, hvis vi er ansvarlige, gøre noget for at fremme cykling.
Hvad angår de motivationsinteresser og erhvervsøkonomiske interesser, som Venstres ordfører, hr. Flemming Damgaard Larsen, var inde på, så siger nogle norske erfaringer jo, at det nærmest er guldrandet papir at investere i, hvis man som samfund vil lave nogle investeringer.
Det er deres bud.
Når vi får flyttet folk over fra bil til cykling, så giver det simpelt hen pote.
Jeg vil sige nogle ting, samtidig med at jeg går besvarelserne igennem.
Hr. Rune Lund er nervøs for det med de lange cykelture.
Det ramte mig hårdt.
Jeg er selv en af dem, der godt kan lide at cykle langt.
Jeg vil sige, at vi, når vi kigger på mønsteret, har sagt de første 24 km, men det er jo de kilometer, der ikke er fradragsret for nu.
Ministeren nikker.
Så det er der ingen grund til.
Man kan cykle herfra og til Rom – hvis man har så langt til arbejde, men det tror jeg nu ikke – og der er ikke nogen grænse der.
Det er korrekt, at der godt kunne være mere om specielt cyklistsikkerhed, og der kunne også være mere om parkeringssteder for cykler.
Vi forsøgte et omfattende forslag, men fik ikke det hele med.
Sådan er det.
Jeg bemærkede sådan ned gennem rækken, at det, der var flest problemer med fra både ministerens og ordførernes side – minus Enhedslisten – var, at man ikke var så begejstret for det med fradrag pr. kilometer, altså for de første kilometer.
Det er tænkt, skal jeg sige, som en håndsrækning fra samfundet til dem, der cykler, og siger: Nu vil vi godt det her.
Man kunne køre det i en begrænset periode, og man kunne også gøre nogle andre ting.
Jeg har skævet til Holland og Belgien, og det er også på vej i England.
Der har man forskellige tiltag, hvor man skattemæssigt går ind og fremmer cykling.
Hvis vi kigger på vores skattelovgivning, så ved vi udmærket, at vi mange andre steder har nogle ting, som fremmer nogle ting, altså frynsegoder.
Jeg bryder mig ikke så meget om frynsegoder, men nogle af de incitamenter, vi giver til at fremme ting, kunne vi godt flytte over på cykling.
Det kunne være cykeludstyr.
Vi har så valgt at sige, at vi vil belønne dem, der cykler.
Det er ikke store penge.
Vi var parate til at tage nogle andre ting væk: gulpladebiler, gratis parkeringspladser, et eller andet, for det er ikke finansieringen, der skal vælte det.
Der er nogle – De Konservative, Dansk Folkeparti – som har prøvet at hænge det op på finansieringen.
Det tror jeg ikke på, for det kunne vi komme ud over, hvis viljen var der.
Socialdemokratiet og De Radikale støtter stort set de andre ting, og det er jeg meget glad for.
Det tegner faktisk godt for fremtiden.
Hvis jeg nu begynder at tænke i alternative flertal, kunne vi rigtig begynde at lave noget til den tid.
Jeg bemærker, at regeringen og Dansk Folkeparti ikke er meget for puljerne.
Jeg er godt klar over, at man kan se Odenseforsøget, der jo lige præcis var en pulje, som en ting, der skulle være til inspiration for de følgende.
Men set fra hvor jeg står politisk, er kommunerne i en vanskelig situation i hvert fald i de kommende par år, og vi kan forudse, at der ikke vil ske så meget på udviklingsområdet.
Der er det, man skal gå ind og motivere.
Jeg tror faktisk ikke, at det er god økonomi, at vi som samfund venter og siger: O.k., vi har lidt problemer nu, der er store omstillinger.
Det er omstillinger, de tager ressourcer, og derfor behøver vi så ikke gøre noget ved cyklingen lige nu.
Jeg tror ikke, at vi har råd til at vente som samfund.
Og der er den cykelpulje fortsat en rigtig god ting, så det ikke kun er Odense, men også andre, der får muligheden.
Forslaget om en cykelpulje til landdistrikter og mindre byer var jo lige præcis noget, det kunne ramme ind i cykelveje til skoler, som er et problem.
Vi har det her ræs med forældrene, der skaber trafikkaos omkring skolerne, fordi de skal køre børnene.
At få den kultur indført, at vi cyklede og lærte børnene at cykle, ville være rigtig godt.
Jeg er glad for ministerens bemærkninger om, at ministeren vil komme med et cykelfremstød, og jeg forstod, at det allerede var i april.
Jeg vil sige, at der, når man fremsætter et forslag her i Folketinget, er forskellige succeskriterier, og det største succeskriterium er selvfølgelig at få lavet et flertal, så man kan pålægge regeringen at gøre noget.
Det er sjældent, man når så langt.
Det næste er at få ministeren på talerstolen og sige, at vi er i gang med noget.
Det er muligt, at ministeren var i gang, før jeg lavede det her, men ikke desto mindre har det i hvert fald nok ikke sænket ministerens tempo.
Så det betragter jeg som et succeskriterium og håber på, at vi så kan arbejde med noget der.
Jeg er godt klar over, at der ikke er et umiddelbart flertal for det her forslag, og de ting, der var nogenlunde bred enighed om, var de sidste elementer om vejafmærkninger og om visse mulige revisioner af færdselsloven.
Vi har faktisk skrevet det så relativt løst, at vi ikke bandt os fast på noget og sagde, at det lige præcis skulle være på den her måde – det skal lige præcis være sådan, at man skal kunne svinge til højre ved rødt lys for cyklister, eller sådan noget.
Og jeg tror nok, at vi så vil afvente og forvente, at store dele af det kommer i ministerens forslag.
Og hvis ikke, så er der vel, når ministerens forslag kommer allerede i april, en mulighed for at lave nogle aftaler på området.
Så det glæder jeg mig til i udvalgsarbejdet.
Tak for en overvejende positiv behandling af forslaget.
Afstemning